8. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ Αριθ. 25 της 23 Φεβρ./9 Μαρτ. 1960  (ΦΕΚ Α΄ 26) Περί παραδόσεως εις τον Ο.Δ.Ι.Σ.Υ. απάντων των περιερχομένων εις την κυριότητα του Δημοσίου οχημάτων. Έχον υπ’ όψιν: 1)Τας διατάξεις του υπ’ αριθ. 2396/53 Ν.Δ/τος «περί κανονισμού χρήσεως και κινήσεως αυτοκινήτων οχημάτων του Δημοσίου κλπ.» 2)Τας διατάξεις του άρθρ. 44 του Νόμ. 1165/18 «περί Τελωνειακού Κώδικος». 3)Το υπ’ αριθ. 183/1946 Ν.Δ/μα «περί συστάσεως του Ο.Δ.Ι.Σ.Υ.». 4)Την ανάγκην της καλυτέρας οργανώσεως της εκποιήσεως των περιερχομένων εις την κυριότητα του Δημοσίου αυτοκινήτων οχημάτων αποφασίζει: 1.Άπαντα τα αυτοκίνητα οχήματα (φορτηγά, επιβατικά, τρίκυκλα, δίκυκλα, ως και πάσης άλλης κατηγορίας), τα περιερχόμενα εις την κυριότητα του Δημοσίου, είτε ως αζήτητα, είτε εκ δημεύσεων, είτε εξ άλλης τινός αιτίας, θα παραδίδωνται εις τον Ο.Δ.Ι.Σ.Υ. 2.Η παράδοσις θα συντελήται κατά μήνα, αρχής γενομένης από 23 Φεβρ. 1960. 3.Τα Τελωνεία υποχρεούνται να υποβάλωσιν εις το τέλος εκάστου μηνός, εις το Υπουργείον Οικονομικών και το Πολιτικόν Γραφείον του Προέδρου της Κυβερνήσεως (Υπηρεσίαν Ελέγχου Κρατικών Αυτοκινήτων), κατάστασιν των περιερχομένων, κατά τα εν τη παρ. 1 οριζόμενα , εις την κυριότητα του Δημοσίου αυτοκινήτων οχημάτων, μετά πλήρων στοιχείων τούτων. 4.Εκ των, ως άνω, περιερχομένων εις την κυριότητα του Δημοσίου αυτοκινήτων οχημάτων, τα μεν κρινόμενα κατάλληλα προς χρησιμοποίησιν παρά των Κρατικών Υπηρεσιών θα διατίθενται εις ταύτας δι’ αποφάσεων του Προέδρου της Κυβερνήσεως, τα δε κρινόμενα ακατάλληλα θα εκποιώνται υπό του Ο.ΔΙ.Σ.Υ., κατά τα κεκανονισμένα, κατόπιν αποφάσεων του Υπουργείου Οικονομικών. Η παρούσα πράξις κυρωθήσεται νομοθετικώς, μερίμνη του Υπουργού Οικονομικών. 